ส่วนที่ 1

ข้อมูลสรุป 

ในปี 2551 อุตสาหกรรมประกันวินาศภัย มีเบี้ยประกันภัยรับโดยตรง 106,254 ล้านบาท
ขยายตัวร้อยละ 5.4 ใกล้เคียงกับปี 2550 ที่มีอัตราขยายตัวร้อยละ 5.8 (ข้อมูลเบื้องต้น ณ วันที่
10 กุมภาพันธ์ 2552) ประเภทการประกันภัยที่มีอัตราการขยายสูงสุด คือ
ประกันภัยทางทะเลและขนส่งมีอัตราการขยายตัวสูงถึงร้อยละ 9.7
เนื่องจากการส่งออกและนำเข้ายังคงขยายตัวได้ รองลงมา คือ
การประกันภัยเบ็ดเตล็ดขยายตัวร้อยละ 6.7
ปัจจัยหลักเนื่องจากประกันภัยสุขภาพและอุบัติเหตุส่วนบุคคลที่ยังคงเติบโตได้ดี โดยขยายตัวถึงร้อยละ
35.0 และ 14.6 ตามลำดับ เนื่องจากมีการจำหน่ายผ่านช่องทางใหม่ ๆ เช่น
แบงก์แอสชัวรันส์และการขายตรงทางโทรศัพท์

บริษัท กรุงเทพประกันภัย จำกัด (มหาชน) มีสินทรัพย์ ณ สิ้นปี 2551 จำนวน 15,297 ล้านบาท
มีทุนจดทะเบียนและชำระแล้ว 507 ล้านบาท
ผลการดำเนินงานมีอัตราการเติบโตอย่างต่อเนื่องเช่นเดียวกับตลาด โดยในปี 2551 บริษัทฯ
มีรายได้จากการรับประกันภัยรวม 5,140.5 ล้านบาท เพิ่มขึ้นร้อยละ 1.2 จากปี 2550
กำไรจากการรับประกันภัยหลังจากหักค่าใช้จ่ายการดำเนินงานแล้ว 433.4 ล้านบาท เพิ่มขึ้นร้อยละ
428.5 กำไรจากการลงทุน 656.1 ล้านบาท ลดลงร้อยละ 17.6 และมีกำไรสุทธิ 881.3
ล้านบาท เพิ่มขึ้นร้อยละ 24.5 กำไรสุทธิต่อหุ้น 17.38 บาท เพิ่มขึ้นจากปี 2550 ที่เท่ากับ 13.96
บาท นอกจากนี้ บริษัทฯ ยังสามารถรักษาอันดับความน่าเชื่อถือทางการเงินจากสถาบัน Standard
& Poor’s (S&P) ในระดับ A- ซึ่งเป็นระดับที่ดีและแนวโน้มอันดับเครดิตที่มีเสถียรภาพได้เช่นเดิม
แม้จะอยู่ภายใต้ปัจจัยลบมากมายก็ตาม

ในปี 2551 ที่ผ่านมา บริษัท กรุงเทพประกันภัย จำกัด (มหาชน)
ได้ปรับกลยุทธ์มารุกตลาดลูกค้ารายย่อยและดำเนินการมาอย่างต่อเนื่อง บริษัทฯ
มีการโฆษณาและประชาสัมพันธ์ผ่านสื่อต่างๆ หลายชุด ทำให้ผู้บริโภครู้จักและจดจำชื่อของบริษัทฯ
ได้มากยิ่งขึ้น ส่งผลให้สามารถขยายตลาดลูกค้ารายย่อยเพิ่มขึ้นเป็นลำดับ และในปี 2551 บริษัทฯ
สามารถขยายฐานลูกค้ารายย่อยเพิ่มขึ้นมากกว่าร้อยละ 14
ผ่านช่องทางแบงก์แอสชัวรันส์ร่วมกับธนาคารกรุงเทพและการทำตลาดขายตรงทางโทรศัพท์ร่วมกับบริษัทนายหน้า
รวมทั้งการขายตรงผ่านจุดบริการ BKI Care Station
ในห้างสรรพสินค้าชั้นนำทั้งในกรุงเทพฯและต่างจังหวัด ซึ่งผลิตภัณฑ์ที่มีอัตราการขยายตัวสูง คือ
ประกันภัยอุบัติเหตุส่วนบุคคลและสุขภาพ สำหรับการประกันภัยรถยนต์ บริษัทฯ
เน้นการขยายงานรถยนต์ประเภท 2 พิเศษ คือ Package “1st Care & Save”
ซึ่งเปิดตัวในช่วงปลายปี 2550
พร้อมทั้งได้เพิ่มจำนวนอู่ในโครงการกรุงเทพประกันภัยชวนซ่อมให้ครอบคลุมพื้นที่มากขึ้น
นอกจากนี้ได้ปรับขั้นตอนและวิธีการพิจารณาค่าสินไหมทดแทนยานยนต์เพื่อให้บริการที่รวดเร็วและสามารถบริหารต้นทุนได้อย่างมีประสิทธิภาพบนพื้นฐานการพิจารณาจ่ายค่าสินไหมทดแทนที่เหมาะสมและเป็นธรรม

หน้า 1

ด้านความรับผิดชอบต่อสังคม บริษัทฯ ได้ดำเนินโครงการต่าง ๆ มากมาย
ผ่านมูลนิธิกรุงเทพประกันภัย ซึ่งก่อตั้งมาตั้งแต่ปี 2537
โดยมีเจตนารมณ์มุ่งสร้างสรรค์พัฒนาสังคมไทยในทุก ๆ ด้าน ทั้งด้านการศึกษา
การส่งเสริมศิลปวัฒนธรรม ทำนุบำรุงโบราณสถาน การส่งเสริมให้ชุมชนในถิ่นทุรกันดารมีอาชีพ
มีรายได้เสริม เป็นชุมชนที่เข้มแข็งและมีคุณภาพชีวิตที่ดีขึ้น

ในปี 2551 บริษัทฯ ได้รับรางวัลเกียรติยศ “Corporate Social Responsibility Award”
จากงาน Asia Insurance Industry Awards ครั้งที่ 12 ซึ่งจัดโดยนิตยสาร Asia
Insurance Review เมื่อวันที่ 23 พฤศจิกายน 2551 ณ ประเทศฮ่องกง
ซึ่งสะท้อนให้เห็นถึงความยึดมั่นในการบริหารจัดการตามหลัก

ธรรมาภิบาล และรับผิดชอบต่อสังคม โดยมีปณิธานมุ่งมั่นที่จะให้การสนับสนุนกิจกรรมสังคมในทุกๆ
ด้านอย่างต่อเนื่อง รวมถึงให้ความสำคัญกับการพัฒนาสังคมที่ยั่งยืน และสามารถวัดผลได้
เพื่อฟื้นฟูชุมชนให้สามารถช่วยเหลือตนเองได้ในระยะยาว

บริษัท กรุงเทพประกันภัย จำกัด (มหาชน) ดำเนินธุรกิจรับประกันวินาศภัย (Non-Life
Insurance) ซึ่งจำแนกได้ 4 ประเภท ดังนี้

1.  การประกันอัคคีภัย (Fire Insurance) คุ้มครองทรัพย์สินสิ่งปลูกสร้างเนื่องจากไฟไหม้
    ฟ้าผ่า หรือการระเบิดของแก๊สที่ใช้ในการหุงต้ม อาจขยายความคุ้มครองไปถึงภัยเปียกน้ำ
    ระเบิด จลาจล นัดหยุดงาน ลูกเห็บ น้ำท่วม แผ่นดินไหว ลมพายุ ภัยอากาศยาน เป็นต้น

2.  การประกันภัยทางทะเลและขนส่ง (Marine Insurance)
    คุ้มครองความเสียหายที่เกิดขึ้นกับสินค้า และตัวเรือ แยกเป็น

  2.1 การประกันภัยสินค้า (Cargo Insurance)

  2.2 การประกันภัยตัวเรือ (Hull Insurance)

3. การประกันภัยยานยนต์ (Motor Insurance) แยกเป็น

3.1 การประกันภาคบังคับ (Compulsory Insurance)

  3.2 การประกันภาคสมัครใจ (Voluntary Insurance) ซึ่งยังแบ่งการประกันภัยในกลุ่มนี้

  เป็น 5 ประเภท ได้แก่ ประเภท 1 ประเภท 2 ประเภท 3 ประเภท 4 และประเภท 5

  ซึ่งมีความคุ้มครองที่แตกต่างกัน

4.  การประกันภัยเบ็ดเตล็ด (Miscellaneous Insurance) เป็นการประกันภัยประเภทต่าง ๆ
    นอกเหนือจาก 3 ประเภทดังกล่าวข้างต้น

  การประกันภัยต่อ (Reinsurance) บริษัทฯ ดำเนินธุรกิจทั้งการเอาประกันภัยต่อ (Outward
  Reinsurance) และรับประกันภัยต่อ (Inward Reinsurance) ในการเอาประกันภัยต่อ
  จะมีทั้งการประกันภัยต่อเฉพาะราย และการประกันภัยต่อตามสัญญา

หน้า 2